विद्यार्थियों को जलसंरक्षण के बारे में किया जागरूक
ओल्डफरीदाबाद स्थित राजकीय बाल वरिष्ठ माध्यमिक विद्यालय के सात दिवसीय एनएसएस शिविर में केन्द्रीय भूजल बोर्ड के सहयोग से स्वयंसेवकों को जल संरक्षण के बारे में बताया गया। उन्हें जल संरक्षण के उपायों के बारे में जागरूक किया गया। इस मौके पर जल संरक्षण जागरूकता रैली भी निकाली गई। यह अनाज मण्डी, चूड़ी वाली गली, खत्रीवाड़ा, बस्सापाड़ा ईएसआई डिस्पेंसरी से होती हुई विद्यालय पहुंची।
प्राचार्य संदेश सोलंकी की अध्यक्षता में कार्यक्रम का आयोजन किया गया। एनएसएस प्रभारी रविंद्र मनचंदा ने स्वयंसेवकों को बताया कि पृथ्वी की सतह के 71 फीसदी हिस्से में जल है। इसका 97 फीसदी हिस्सा समुद्र में पाया जाता है, जो पीने योग्य नहीं है। पृथ्वी पर तीन फीसदी से भी कम जल है। इसमें 2.5 फीसदी जल अंटार्कटिका, आर्कटिक और ग्लेशियरों में जमा है। मुख्य अतिथि केन्द्रीय भूजल बोर्ड के वरिष्ठ वैज्ञानिक अरुण मुखर्जी ने बताया कि आधुनिक युग में बढ़ती जनसंख्या, संसाधनों का दोहन, औद्योगीकरण और जलवायु परिवर्तन के खतरे ने पानी की कमी की समस्या को उजागर किया है। उन्होंने बताया 35.75 लाख व्यक्ति हर वर्ष जलजनित बीमारियों का शिकार होकर मृत्यु को प्राप्त होते हैं। 88.4 करोड़ लोगों को शुद्ध जल उपलब्ध नहीं है। यह आबादी अमेरिका की जनसंख्या से तीन गुणा से भी ज्यादा है। 78 करोड़ लोगों की पहुंच शुद्ध पेयजल स्रोतों तक नहीं है। 43 प्रतिशत मौतें डायरिया की वजह से होती हैं। भारत सरकार के युवा मामलों एवं खेल मंत्रालय के डिप्टी प्रोग्राम एडवाइजर एचके शर्मा ने स्वयंसेवकों द्वारा चलाई जा रही गतिविधियों की सराहना की। शाम के सत्र में मोटिवेटर तरुण शर्मा ने स्वयंसेवकों को सकारात्मक सोच विकसित करने के गुर बताए। उन्होंने कहा सफलता चाहिए तो अपने आप पर विश्वास करना सीखें।
hin_Deva hin_Deva hin_Deva